Honderde verhongerde diere op hoewe aangetrefEen van die voëls in hokke op die kleinhoewe aangehou. (Foto: Facebook) Die Dierebeskermingsvereniging (DBV) in Bloemfontein gaan ŉ klag van wreedheid teenoor diere lê nadat meer as 800 verhongerde diere op ŉ kleinhoewe aangetref is. Charmaine Engelbrecht, inspekteur by die DBV, sê in ŉ verklaring daar is op byna 900 voëls, twee varke, twee honde, asook verskeie hase en visse beslag gelê nadat dié diere byna omgekom het van honger en dors op ŉ kleinhoewe in Ferreira. Luidens die verklaring het die DBV reeds verlede maand klagtes oor die eienaar ontvang nadat hy een Saterdagoggend voëls by ŉ plaaslike mark verkoop het. Dié voëls het die betrokke dag sonder enige water in hokke in die warm son gesit en lede van die publiek het die DBV se hulp ingeroep. Die DBV het die man gewaarsku om die voëls van water en koelte te voorsien. Die DBV het daarna opvolgbesoeke aan die mark gebring, maar die man was nie weer op die mark te sien nie. Volgens Engelbrecht verskaf die man ook voëls aan verskeie troeteldierwinkels in die stad en die DBV het besluit om die kleinhoewe te besoek waar met dié voëls gebroei word. “Ek was op geen manier voorbereid op wat ek [op die kleinhoewe] gesien het nie. Ek het deur rye en rye diere geloop wat almal na my met desperaatheid in hul oë gestaar het,” vertel Engelbrecht oor die besoek. Van die voëls in hokke op die kleinhoewe aangehou. (Foto: Facebook) Volgens Engelbrecht is verhongerde voëls, hase, visse, varke, ganse, eende, hoenders, kalkoene en poue op die erf aangehou. Dit was duidelik dat die diere ŉ geruime tyd lank geen kos en water gehad nie en sommige diere het weens hongerte selfs van die ander diere begin eet. Verskeie dooie diere is tussen lewende diere aangetref. Luidens die verklaring was van die voëls saam in een hok geprop. Dié hokke is selde skoongemaak en is op mekaar gestapel, wat daartoe gelei het dat die voëls se ontlasting op ander geval het wat in hokke onder hul hok aangehou is. “Sommige van die voëls se bekke was so kort of stukkend dat hulle nie kon eet nie. Dit is absoluut wreed om diere in sulke gruwelike omstandighede aan te hou,” sê Engelbrecht. Volgens Engelbrecht het die DBV beslag gelê op die diere waarna hulle gevoer is. Sommige van die diere moes egter van kant gemaak word weens hul swak toestand.